दिल्लीले सम्भावना बढाउँदै
अस्ट्रेलियन जोडी मिचेल मार्स र डेबिड वार्नरको अर्धशतकमा दिल्ली क्यापिटल्सले बुधबार इन्डियन प्रिमियर लिग (आईपीएल) २०२२ मा राजस्थान रोयल्सलाई ८ विकेटले हराउँदै प्लेअफमा पुग्ने सम्भावनालाई जीवितै राख्यो । 
मुम्बई — अस्ट्रेलियन जोडी मिचेल मार्स र डेबिड वार्नरको अर्धशतकमा दिल्ली क्यापिटल्सले बुधबार इन्डियन प्रिमियर लिग (आईपीएल) २०२२ मा राजस्थान रोयल्सलाई ८ विकेटले हराउँदै प्लेअफमा पुग्ने सम्भावनालाई जीवितै राख्यो । राजस्थानलाई १६०–६ को स्कोरमा रोके पनि दिल्लीको सुरुवात राम्रो हुन सकेन । स्रिकर भरत शून्यमै आउट भए । तर मार्स र वार्नरले दोस्रो विकेटमा १ सय ४४ रनको साझेदारी गरेपछि दिल्लीले ११ बल अगाडि सहज विजय हात पारेको हो । प्लेयर अफ द म्याच मार्सले ८९ रन बनाए । ६२ बल खेलेका उनले ५ चौका र ७ छक्का प्रहार गरे । वार्नर ५२ रनको अविजित इनिङ्समा ४१ बल खेली ५ चौका र १ छक्का प्रहार गरे । कप्तान ऋषभ पन्त ४ बलमा २ छक्का प्रहार गर्दै १३ रनमा अविजित रहे । यो जितपछि दिल्लीको १२ अंक भएको छ र पाँचौं स्थानमा उक्लेको छ । राजस्थान भने अझै १४ अंकमा तेस्रो स्थानमा रहेको छ । राजस्थानबाट रविचन्द्र आश्विनले ५० र देवदत्त पडिक्कलले ४८ रनको योगदान दिए ।